Gejza I, kralj Ugarske
Gejza I (mađarski: Géza I; 1040 - 25. april 1077) je bio kralj Ugarske od 1074. do smrti 1077. godine. Bio je najstariji sin kralja Bele I. Njegovo kršteno ime je Magnus. Kada mu je otac umro 1063. godine, njegov rođak Salomon je došao na ugarsko prijestolje uz njemačku pomoć, prisiljavajući ga da napusti Ugarsku. Iduće godine se vratio sa poljskom vojskom i potpisao sporazum sa Salomonom. Ovim sporazumom su Gejza i njegov brat Ladislav priznali Salomonovu vladavinu, a on im je dodijelio vojvodstvo njihovog oca koje je obuhvatalo trećinu Kraljevine Ugarske. Gejza je blisko sarađivao sa Salomonom, ali je njihov odnos postao napet 1071. godine. Kralj je napao vojvodstvo 1074. godine i porazio Gejzu u borbi. Međutim, Gejza je bio pobjednik u odlučujućoj bici kod Mogyoroda 14. marta 1074. godine. Ubrzo je stekao ugarsko prijestolje, iako je Salomon održavao svoju vladavinu u Mosonu i Presburgu (današnja Bratislava, Slovačka). U posljednjim mjesecima života, Gejza I je pokrenuo mirovne pregovore sa svojim svrgnutim rođakom Salomonom. Kada je umro, njegovi sinovi su bili maloljetni pa ga je naslijedio brat Ladislav.